Nord-Odal

Nord-Odal er en kommune i Innlandet. Kommunen består av sogna Sand og Mo og grenser i nord til Stange, i øst til Åsnes og Grue, i sør til Sør-Odal og Nes, og i vest til Eidsvoll.

Tettstedet Sand er kommunesenteret i kommunen. Personer fra Nord-Odal og Sør-Odal kalles odølinger. I annet kvartal 2017 hadde kommunen  innbyggere.

Geografi og klima

Nord-Odal har innlandsklima med relativt lite nedbør, kalde vintrer, varme somrer og betydelige forskjeller mellom dag- og nattetemperaturen i sommerhalvåret. Normalverdier for perioden 1961–1990 er gitt i tabellen nedenfor.

Historie

Oldfunn og gårdsnavn peker ut Sand og Kongshov i nordvest, Fjell og Mo i nordøst, Austvatn og Berg i øst som de første gardene i Nord-Odal. I senere tid (eldre jernalder) ble bebyggelsen mer spredd og det ble hus og garder på Føsker, Haug, Linder, Holt, Nordre Berg og Eier. Ved slutten av eldre jernalder var det rundt femti garder og bruk i hele Odalen. I jernalderen var Nord-Odal underlagt et hovedting ute på Romerike. 

Det var mange vanskelige og mange gode år på 1600-tallet, med pest i 1603 og 1654, men det var en helt annen bygd i 1660: Sagbruk, skogsdrift, tømmerfløting og tømmersalg som skapte pengefortjeneste og nye impulser som rusket kraftig opp.

Gyldenløvefeiden fra 1675 til 1679 rammet Nord-Odal hardt. Mange garder ble plyndret og ødelagt av svenskene. I krigstiden ble levering av korn, høy og matvarer påbudt til Kongsvinger festning, og bøndene ble stadig utskrevet til transportkjøring. På 1600-tallet, og enda mer i hundreåret etter, solgte de tømmer til både  Christiania, Fredrikstad og Halden. I ca. 1670 var det økonomisk så dårlig at flere måtte gå fra gardene sine. Tingbøkene har ved disse tider lange lister over gjeld som odalsbøndene hadde til byborgerne.

På 1700- og 1800-tallet var Nord-Odal også en bergverkskommune. På flere steder i bygda finnes nedlagte gruver både for kobberkis og jernmalm. Til og med i Storsjøen fantes det rike jernmalmsforekomster som en kort periode ble utvunnet.

Nord-Odal og Sør-Odal var én kommune (Odalen kommune) frem til 1819.

Gjennom mange mannsaldrer har nordodølingene reist ut til skogs- og bygningsarbeid. På 1930-tallet ble mange tømmerhoggere tvunget til å reise til Russland for å få engasjement.

Arbeids- og næringsliv

Nord-Odal er en typisk innlandskommune der jordbruk og skogbruk har dominert næringslivet. Korn- og grønnsakdyrking, husdyrhold og seterdrift, tømmerhogging og -fløting, eller rester av slik virksomhet, preger kulturlandskapet i bygda. Der er registrert 79 sætervanger i Nord-Odal. Korbølsætra er den største sætergrenda i Odalen med bygninger fra 1700-tallet.

Hjørnesteinsbedriften Mapei etablerte seg i Nord-Odal i 2003, og er i dag distribusjonssenter for Norden og Baltikum.

Pendling og søking etter arbeid utenfor kommunens grenser er, og har vært, tradisjon i Nord-Odal.

Tusenårssted

Kommunens tusenårssted er Sandsfossen, som er et gammelt industriområde. Det har satt opp en tavle med informasjon om stedets historie.

Kjente nord-odølinger
 Harald Stormoen (1872–1937), skuespiller
 A.H. Winsnes (1889–1972), litteratur- og idehistoriker, professor ved UiO
 Sigurd Hoel (1890–1960), forfatter. Barndomshjemmet er bevart som Sagstua Skolemuseum / Sigurd Hoels hjem
 Nell Gravlie (1897–1980), oppfinner og komponist
 Leiv Dyrhaug (1912–2000), filolog og oversetter
 Einar Olav Skogholt (f. 1947), stortingsrepresentant (Ap) 1989–2001
 Terje Nordby (f. 1949), forfatter
 William Kristoffersen (f. 1951), musiker og komponist (Ole Ivars)
 Ivar Nordhagen (f. 1951), billedkunstner
 Hans Ludvig Fredheim (f. 1953), forfatter
 Marit Nybakk (f. 1957), stortingsrepresentant (Ap) 1986–2017
 Magnar Dalen (f. 1963), tidl. smøresjef på det norske skilandslaget, sjefstrener for det finske skilandslaget
 Lasse Sætre (f. 1974), skøyteløper
 Jan Werner Danielsen (1976–2006), sanger

Politikk

Kommunestyret i Nord-Odal består av 25 representanter som etter valget i september 2023 er slik fordelt:
 Arbeiderpartiet: 11 representanter
 Senterpartiet: 4 representanter
 Høyre: 3 representanter
 Fremskrittspartiet: 3 representanter
 Sosialistisk Venstreparti: 3 representanter
 Rødt: 1 representant 

Ordfører er Odd Kjetil Østvand-Sløtte (Ap), mens Thomas Tinglum (SV) er varaordfører.

Ordførere i Nord-Odal siden 1925

Grender i dag

Sand
Bruvoll
Trautskogen
Mo
Knapper
Gardvik
Austvatn

Referanser

Litteratur
 Birger Kirkeby. ''Odalsboka, fellesbind for Nord- og Sør-Odal, bygdehistorie inntil 1819. Utgitt av Sør- og Nord-Odal kommuner

Eksterne lenker
 
 
  Kommunefakta Nord-Odal - Statistisk sentralbyrå